Riget

Riget er en dansk miniserie på åtte episoder som gikk på DR i 1994. Seriens handling er lagt til det danske Rigshospitalet hvor det skjer en rekke merkelige og bisarre hendelser. Serien er skapt av Lars von Trier og er en sjangerblanding mellom komedie, grøsser, drama og såpeopera. Mesteparten av serien er filmet med håndholdt og ustødig kamera. Bildekvaliteten er kornete, og klippingen er grov. Alt dette er gjort bevisst for å få frem en uhyggelig stemning. 

Serien fra 1994 gikk på NRK1 i 1996. Den ble i 1997 etterfulgt av Riget II. I 2020 ble det kjent at Lars von Trier planla en tredje sesong med arbeidetstittel Riget Exodus. Den tredje serien hadde premiere høsten 2022, og arbeidstittelen ble beholdt. 

Handling
På Rigshospitalet i København er den gamle pasienten Sigrid Drusse (Kirsten Rolffes) innlagt. Drusse får høre noen merkelige lyder i sykehusets heissjakt. Lydene kommer fra et gråtende barn. Dette viser seg å være et spøkelse av en ung jente med navn Mary. Drusse forsøker å hjelpe Mary til himmelen, slik at hun slipper å leve et forbannet liv som et gjenferd. Serien har en rekke andre hendelser og sidefortellinger.

Blant andre personer vi møter i serien, er den svenske overlegen Stig Helmer (Ernst-Hugo Järegård). Han forsøker å kvitte seg med en rapport som kan sette hans legekarriere på spill. Han har nemlig gjort ungjenta Mona til en «hjernedød snørrunge», som han selv sier.

Roller
Ernst-Hugo Järegård – Stig Helmer
Kirsten Rolffes – Sigrid Drusse
Holger Juul Hansen – Einar Moesgaard
Søren Pilmark –  Jørgen 'Hook' Krogshøj
Ghita Nørby – Rigmor Mortensen
Jens Okking – Bulder Harly Drusse
Otto Brandenburg – Hansen
Annevig Schelde Ebbe – Mary Krüger
Baard Owe – Palle Bondo
Birgitte Raaberg – Judith Petersen
Peter Mygind – Morten 'Mogge' Moesgaard
Solbjørg Højfeldt – Camilla
Udo Kier – Åge Krüger / Lillebror
Birthe Neumann – Sekretær
Erik Wedersøe – OleJohn Hahn-Petersen – Sekretær Nivesen
Henning Jensen – Direktør Bob
Louise Fribo – Sanne Jeppesen
Laura Christensen – Mona Jensen
Vera Gebuhr – Gerda
Ole Boisen – Christian
Nis Bank-Mikkelsen – Prest
Thomas Bo Larsen – "Falken"
Henrik Koefoed – Radiologist
Poul Hüttel – Steenbæk
Helle Virkner – Emma Mogensen
Stellan Skarsgård – Svensk advokat
Vita Jensen – Oppvasker med Downs syndrom
Morten Rotne Leffers – Oppvasker med Downs syndrom

Oppfølgere
Trier og Arnfred regisserte også Riget II fra 1997. Allerede på 1990-tallet var det meningen at de skulle ytterligere en oppfølger, men ettersom skuespiller Ernst-Hugo Järegård døde i 1998, ble prosjektet lagt på is. Seriens andre hovedrolleinnehaver, Kirsten Rolffes, døde i 2000, og følgelig ble det lenge ansett at det var lite sannsynlig at det ville komme en tredje sesong. Høsten 2022 hadde imidlertid Riget Exodus premiere.

Stephen King har laget en amerikansk nyinnspilling av Riget.

Referanser

 Eksterne lenker 

 Riket hos Den danske film database

Kategori:Danske dramaserier
Kategori:Grøsser-serier
Kategori:Danske komiserier
Kategori:Danske TV-produksjoner fra 1990-årene
Kategori:Bodilprisen for beste danske film
Kategori:Danske miniserier
Kategori:TV-produksjoner på DR